2.1 ปัจจัยความเสี่ยงที่สำคัญ

บริษัทฯได้แบ่งประเภทปัจจัยความเสี่ยงสำคัญๆที่อาจเกิดขึ้นกับบริษัทฯเป็น 3 ประเภท ประกอบด้วย ความเสี่ยงจากการดำเนินธุรกิจ ความเสี่ยงทางการเงิน และความเสี่ยงทางการตลาด ซึ่งปัจจัยความเสี่ยงในแต่ละประเภทมีรายละเอียดดังต่อไปนี้

ความเสี่ยงจากการดำเนินงาน

ในฐานะที่บริษัทฯเป็นเจ้าของและผู้ประกอบการเดินเรือขนส่งสินค้าระหว่างประเทศโดยไม่มีข้อจำกัดทางภูมิศาสตร์ใดๆ
อาจต้องเผชิญกับความเสี่ยงที่เกิดจากหายนะทางน้ำ ความแปรปรวนของสภาพสิ่งแวดล้อม
ความสูญหายหรือเสียหายของสินค้าและทรัพย์สินต่างๆและการสะดุดหยุดลงของธุรกิจอันเกิดมาจากเครื่องยนต์กลไกขัดข้อง
ความผิดพลาดของเจ้าหน้าที่ การเคลื่อนไหวทางการเมืองในประเทศต่างๆ
การหยุดงานประท้วงของคนงาน การก่อการร้าย โจรสลัด ความแปรปรวนของสภาพดินฟ้าอากาศ
สถานการณ์และเหตุการณ์อื่นใดที่อาจจะเกิดขึ้น
ซึ่งสิ่งเหล่านี้จะนำไปสู่ต้นทุนการดำเนินงานที่เพิ่มขึ้นหรือการสูญเสียรายได้
อย่างไรก็ตามเจ้าของเรือหรือผู้ประกอบการเดินเรือในน่านน้ำสากลจะมีการประกันความเสี่ยงต่างๆ
โดยมีการทำประกันภัยไว้กับบริษัทประกันภัยที่เป็นสากลและครอบคลุมความเสี่ยงทั้งหมด
ดังนั้นบริษัทฯจึงได้ทำประกันภัยเพื่อคุ้มครองความเสี่ยงภัยต่างๆที่กล่าวมาข้างต้นนี้เอาไว้แล้ว

การดำเนินธุรกิจของบริษัทฯขึ้นอยู่การเปลี่ยนแปลงของกฏหมายป้องกันสิ่งแวดล้อมและกฏระเบียบพาณิชยนาวีด้านอื่นๆ
การที่ต้องดำเนินการให้เป็นไปตามกฏหมายเหล่านี้มีความเสี่ยงในด้านที่อาจต้องเสียค่าใช้จ่ายมาก
รวมถึงค่าใช้จ่ายในการปรับปรุงเรือหรือเปลี่ยนระเบียบปฏิบัติในการเดินเรือ
อย่างไรก็ตามบริษัทฯระมัดระวังในประเด็นเหล่านี้เสมอมา
และได้รักษามาตราฐานความปลอดภัยและมาตราฐานทางเทคนิคให้อยู่ในระดับสากลตลอดมา

การดำเนินธุรกิจการเดินเรือและการบริหารงานบริษัทฯ
ในฐานะบริษัทมหาชนและจดทะเบียนในตลาดหลักทรัพย์แห่งประเทศไทยนั้นต้องอาศัยบุคลากรที่มีความเชี่ยวชาญไม่ว่าจะเป็นลูกเรือที่ต้องควบคุมการเดินเรือ
หรือผู้จัดการระดับต่างๆในบริษัทฯ ที่ต้องการบุคคลที่มีความรู้และประสบการณ์ในธุรกิจการเดินเรือ
การที่ต้องหาและรักษาไว้ซึ่งบุคลากรเหล่านั้นเป็นสิ่งสำคัญในการดำเนินธุรกิจของบริษัทฯ
อย่างไรก็ตามบริษัทฯ ได้มีนโยบายที่ยุติธรรมและเหมาะสมต่อพนักงาน
ดังนั้นบริษัทฯจึงได้ประสบความสำเร็จในการหาและรักษาไว้ซึ่งบุคลากรที่มีความเชี่ยวชาญ
และคาดว่าบริษัทฯจะไม่มีปัญญาด้านบุคลากรในอนาคต

ในฐานะบริษัทจดทะเบียนในตลาดหลักทรัพย์
บริษัทฯต้องปฎิบัติตามกฎหมายและกฎระเบียบต่างๆมากมาย การที่บริษัทฯไม่ปฎิบัติตามกฎหมาย
และ/หรือกฎระเบียบใดๆ อาจทำให้บริษัทฯถูกเรียกค่าเสียหาย
หรือถูกลงโทษทางกฎหมายทั้งต่อบริษัทฯและผู้บริหาร
ดังนั้นบริษัทฯได้ดำเนินงานอย่างระมัดระวังในประเด็นนี้
โดยมีมาตราการในการรับพนักงานที่มีคุณสมบัติเหมาะสมและจัดระบบงานให้มีประสิทธิภาพเพื่อให้แน่ใจว่าบริษัทฯได้ปฎิบัติตามกฎหมายและกฎระเบียบต่างๆที่เกี่ยวข้อง

บริษัทฯไม่ได้เผชิญกับความเสี่ยงจากราคาน้ำมันโลกที่เพิ่มสูงขึ้น
เนื่องจากกรณีการเดินเรือแบบเที่ยวการเดินเรือที่บริษัทฯต้องเป็นผู้จ่ายค่าน้ำมันเชื้อเพลิง
แต่ค่าน้ำมันเชื้อเพลิงที่เพิ่มขึ้นลูกค้าจะเป็นผู้รับผิดชอบเนื่องจากอัตราค่าระวางเรือที่กำหนดและเรียกเก็บจากลูกค้านั้นได้รวมค่าน้ำมันเชื้อเพลิงที่เพิ่มขึ้นไว้ด้วย

ความเสี่ยงทางการเงิน

รายได้และค่าใช้จ่ายส่วนใหญ่ของบริษัทฯ จะเป็นเงินสกุลดอลล่าร์สหรัฐ
รวมทั้งสินทรัพย์ถาวรส่วนใหญ่ของบริษัทฯ คือเรือเดินทะเลก็มีพื้นฐานเป็นเงินดอลล่าร์สหรัฐ
เนื่องจากเรือเดินทะเลมีตลาดการซื้อขายสากลที่เป็นเงินสกุลดอลล่าร์สหรัฐ ดังนั้นบริษัทฯ
จึงมีความเสี่ยงต่อการขาดทุนจากอัตราแลกเปลี่ยนเงินตราต่างประเทศจากหนี้สินของบริษัทฯ
ที่อยู่ในรูปสกุลเงินตราต่างประเทศอื่นที่มิใช่เงินดอลล่าร์สหรัฐ
กล่าวคือหนี้สินที่อยู่ในรูปสกุลเงินตราต่างประเทศอื่นที่มิใช่เงินดอลล่าร์สหรัฐเมื่อเทียบเท่าเป็นเงินดอลล่าร์สหรัฐอาจเพิ่มขึ้นหรือลดลงตามอัตราแลกเปลี่ยน
บริษัทฯ
ตระหนักดีถึงความเสี่ยงจากอัตราแลกเปลี่ยนนี้ดังนั้นได้พยายามลดความเสี่ยงจากสกุลเงินอื่นๆ โดย
ณ วันที่ 31 ธันวาคม 2548 บริษัทฯ ไม่มีหนี้เงินกู้เป็นเงินสกุลอื่นๆ
เหลืออยู่ยกเว้นสกุลเงินดอลล่าร์สหรัฐ อีกทั้งบริษัทฯ
มีการดำรงเงินสดในบัญชีธนาคารเป็นเงินสกุลดอลล่าร์สหรัฐเกือบทั้งหมด
เพื่อไม่ให้เกิดความเสี่ยงจากการขาดทุนจากอัตราแลกเปลี่ยนกับบัญชีเหล่านี้เมื่อเทียบเป็นเงินดอลล่าร์สหรัฐ
อย่างไรก็ดีก็ควรตระหนักว่าบริษัทฯ
มีความเสี่ยงจากขาดทุนจากอัตราแลกเปลี่ยนเป็นสกุลเงินบาทที่มาจากการแปลงค่าสินทรัพย์ หนี้สิน
รายได้ และค่าใช้จ่ายต่างๆ ของบริษัทฯ ที่อยู่ในรูปสกุลเงินดอลล่าร์สหรัฐเป็นเงินบาท
แต่เกือบทั้งหมดของการขาดทุนนี้เป็นการขาดทุนที่ยังไม่เกิดขึ้นจริงเนื่องจากเป็นขาดทุนจากอัตราแลกเปลี่ยนในการแปลงค่าเงินสกุลดอลล่าร์สหรัฐเป็นเงินบาทในงบการเงินบาทเท่านั้น

เงินกู้มีหลักประกันของบริษัทฯ จะมีอัตราดอกเบี้ยลอยตัวตามอัตรา LIBOR
(อัตราดอกเบี้ยระหว่างธนาคารในกรุงลอนดอน) ดังนั้นบริษัทฯ
จึงมีความเสี่ยงจากความผันผวนของอัตราดอกเบี้ยอันเนื่องมาจากการเปลี่ยนแปลงของอัตราดอกเบี้ยLIBOR
บริษัทฯ ได้ติดตามความเคลื่อนไหวและเฝ้าระวัง อัตราดอกเบี้ยในตลาดเงินอย่างสม่ำเสมอ

ความเสี่ยงทางการตลาด

อุตสาหกรรมและตลาดการเดินเรือขนส่งสินค้าทางทะเลจะขึ้นลงเป็นวัฏจักร
มีความผันผวนในเรื่องของการทำกำไร มูลค่าเรือและอัตราค่าระวาง
ซึ่งเป็นผลจากการเปลี่ยนแปลงในอุปสงค์และอุปทานของกองเรือ ตามที่ได้อธิบายภายใต้หัวข้อ
“ลักษณะการประกอบธุรกิจและอุตสาหกรรม” โดยปกติบริษัทฯ ได้ทำตลาดในลักษณะสัญญาระยะสั้น
(spot market) กับเรือของบริษัทฯทั้งหมด ดังนั้นบริษัทฯ
จะมีความเสี่ยงจากความผันผวนของตลาดและวัฎจักรของธุรกิจ อย่างไรก็ตามบริษัทฯ
เชื่อมั่นว่าการที่บริษัทฯ
มีตลาดเฉพาะกลุ่มคืออยู่ในกลุ่มเรือเอนกประสงค์ขนาดเล็กซึ่งมีปัจจัยพื้นฐานที่เป็นบวกคือมีอุปสงค์มากกว่าอุปทาน
จะเป็นตัวช่วยพยุงในช่วงภาวะตกต่ำของวัฎจักรของธุรกิจและจะทำให้บริษัทฯ ได้รับผลกระทบน้อยลง

อุปสงค์ของธุรกิจของบริษัทฯ นั้นเกิดจากปริมาณของสินค้าที่ต้องการขนส่ง
การก่อเกิดของอุปสงค์นี้ขึ้นอยู่กับการค้าโลกและการเจริญเติบโตของเศรษฐกิจ
ภาวะถดถอยของการเจริญเติบโตของเศรษฐกิจและการค้าจะทำให้อุปสงค์เรือลดลง
ปัจจุบันความต้องการขนส่งสินค้าทางทะเลเพิ่มมากขึ้น
เนื่องจากมีความต้องการมาจากประเทศจีนที่ต้องการนำเข้าสินค้าเพื่อการก่อสร้างสาธารณูปโภคพื้นฐานจำนวนมาก
ดังนั้นถ้าความต้องการสินค้าที่มาจากประเทศจีนลดลง โดยเฉพาะในปี – สองปีข้างหน้า เมื่ออุปทาน
คือ เรือที่ต่อใหม่ได้ถูกคาดการณ์ว่าจะเข้าสู่ตลาดขนส่ง
และจะส่งผลกระทบต่ออุปสงค์และอุปทานที่มีอยู่ในตลาดการขนส่ง
ซึ่งจะทำให้อัตราค่าระวางลดลงอย่างมีนัยสำคัญ และรวมถึงการลดลงของมูลค่าเรือเช่นกัน บริษัทฯ
ได้เพิ่มกำลังกองเรือโดยการซื้อเรือมือสองเข้ามาเพิ่มเติม ณ ราคาตลาดในปี 2547
ซึ่งตลาดอยู่ในช่วงขาขึ้น ดังนั้นบริษัทฯ
มีความเสี่ยงจากการลดลงของรายได้และ/หรือมูลค่าเรือที่อาจลดลงถ้าตลาดมีการปรับตัวลดลงอย่างมีสาระสำคัญ
อย่างไรก็ดีบริษัทฯ ได้พยายามลดความเสี่ยงดังกล่าวโดยเรือเกือบทั้งหมดของบริษัทฯ
ได้ให้เช่าเป็นสัญญาระยะยาวเพิ่มมากขึ้น ทำให้บริษัทฯ
สามารถมีรายได้ค่าเช่าในอนาคตที่อัตราค่าเช่าปัจจุบันที่สูงกว่า
การทำสัญญาให้เช่าเป็นระยะยาวที่เพิ่มขึ้นนี้ถือว่าเป็นการเปลี่ยนแปลงที่สำคัญของยุทธศาสตร์ในการดำเนินธุรกิจ
กล่าวคือบริษัทฯ
ได้เปลี่ยนจากการดำเนินธุรกิจจากให้บริการการเช่าเป็นระยะเวลาหรือการเช่าเป็นรายเที่ยวที่สัญญาระยะสั้น
(spot market) เป็นการทำสัญญาระยะยาว
ดังนั้นหากตลาดมีการปรับตัวสูงขึ้นอีกอย่างมีนัยสำคัญในอนาคต ก็หมายถึงบริษัทฯ
ขาดทุนทางโอกาสที่จะทำกำไรเพิ่มขึ้นอีก อย่างไรก็ดีบริษัทฯ มีความเห็นว่า
จะเป็นการรอบคอบกว่าที่จะทำสัญญาผูกมัดรายได้ในอนาคตไว้ ณ อัตราค่าระวางซึ่งสูงเมื่อปลายปี
2547 และยุทธศาสตร์การดำเนินธุรกิจนี้ได้พิสูจน์แล้วว่าเมื่อตลาดค่าระวางปัจจุบัน (spot
market)ได้อ่อนตัวลงเมื่อต้นปี 2548 แต่บริษัทฯ ยังคงมีรายได้ที่สูงกว่าตลาด ดังนั้นบริษัทฯ
จะยังคงดำเนินยุทธศาสตร์การทำสัญญาระยะยาวต่อไป เพี่อให้แน่ใจว่าจะมีรายได้อย่างมั่นคง
โดยเฉพาะเมื่อระดับอัตราค่าระวางปัจจุบันยังคงอยู่ในระดับสูงเมื่อเปรียบเทียบกับอัตราค่าระวางที่ต่ำในอดีต
และจะทำให้ผลตอบแทนอยู่ในระดับดีเแม้ว่าจะต่ำกว่าปีที่ผ่านมาก็ตาม
ดังนั้นถ้าสภาวะตลาดในอนาคตเกิดตกต่ำและเป็นผลให้อัตราค่าเช่าลดลง ลูกค้าของบริษัทฯ
ที่ทำสัญญาเช่าระยะยาวไว้อาจไม่ปฎิบัติตามสัญญาเช่า ทำให้บริษัทฯ
ไม่สามารถมีอัตราค่าเช่าที่สูงตามที่ทำสัญญาไว้ และอาจถูกบังคับให้เช่าเรือในอัตรา ณ ขณะนั้นๆ
ซึ่งตลาดตกต่ำและมีอัตราค่าเช่าค่าระวางต่ำกว่าที่ทำสัญญาไว้ อย่างไรก็ตามบริษัทฯ
ได้ตระหนักถึงความเสี่ยงจากการที่คู่สัญญาไม่ปฎิบัติตามสัญญาในระยะยาว ดังนั้นบริษัทฯ
ได้ทำการวิเคราะห์ลูกค้า(ผู้เช่าเรือ)
ที่จะทำสัญญาเช่าในระยะยาวโดยจะเลือกลูกค้าที่ดีและมีเครดิตสูงที่สุด

เรือของบริษัทฯ เดินเรือในน่านน้ำสากลทั่วโลกและการให้บริการก็เป็นไปในสัดส่วนที่กระจายเท่าๆ
กันทั่วโลกโดยไม่ได้เฉพาะเจาะจงที่ส่วนใดส่วนหนึ่งเท่านั้น ด้วยเหตุนี้บริษัทฯ
จึงไม่มีความเสี่ยงด้านภูมิศาสตร์ในการตลาดและลูกค้าของบริษัทฯ
ดังนั้นความเปลี่ยนแปลงในพื้นที่ใดพื้นที่หนึ่งของโลกอันเนื่องมาจากสงครามหรือการก่อการทางการเมือง
หรือด้วยเหตุผลใดๆก็ตามจะไม่ส่งผลกระทบสำคัญที่ทำให้รายได้ของบริษัทฯ ลดลงได้

รายได้ของบริษัทฯ
มาจากจำนวนของลูกค้าหลากหลายและไม่ขึ้นต่อลูกค้ารายใดรายหนึ่งในการดำเนินธุรกิจ
ดังนั้นบริษัทฯ
จึงไม่มีความเสี่ยงต่อการที่จะต้องทำธุรกิจกับลูกค้าเพียงรายเดียวหรือได้รับผลกระทบรุนแรงหรือสูญเสียรายได้หากลูกค้ารายนั้นๆ
ประสบภาวะขาดทุน